ועדת הכספים, כנסת 19, פרוטוקול מספר 184, 2013-10-15 12:30

ניסן סלומינסקי: רבותי, אנחנו פותחים את הישיבה בנושא שינויים בתקציב לשנת 2013.

ניסן סלומינסקי: הצעה לסדר, כן, סתיו.

סתיו שפיר: העברתי לכם הבוקר מייל בעניין ההעברות התקציביות ואני מאוד אשמח לקבל את התייחסותך אליו, יושב-ראש הוועדה.

ניסן סלומינסקי: לא ראיתי מייל ואני חלש במיילים, אני מודה.

סתיו שפיר: אני אשמח גם לספר על זה קצת בכמה דקות.

סתיו שפיר: תראו, בנוהל שאנחנו מקיימים כבר שלושה שבועות בעניין העברות תקציביות מתעוררת בעייתיות מסוימת, מעבר לענייני השקיפות שאנחנו דנים בהם כל הזמן, שזה כמובן הדבר הבולט ביותר, אבל גם עניין נוסף, וזה עולה מדבריהם של הרפרנטים שמספרים לנו שבחלק ניכר מההעברות האלה מדובר בעניינים שסוכמו מראש.

סתיו שפיר: סוכמו מראש בין המשרדים, סוכמו מראש עם האוצר לפני מועד הגשת התקציב.

סתיו שפיר: לפי חוק יסוד: משק המדינה, הפרשנות הברורה לחוק הזה היא שהתקציב, בעת ההגשה שלו, צריך להכיל את כל השינויים וכל הידע שעומד לרשותנו בזמן כתיבת התקציב.

סתיו שפיר: כך צריך להתנהל תקציב מדינה הגיוני, נכון ויעיל מעל הכול.

סתיו שפיר: ממה שאנחנו שומעים פה יש כל מיני הסכמים, חלקם הסכמים סודיים יותר, חלקם פחות, על רובם אפילו לא מדווחים לנו, לא לחברי הוועדה ובטח לא לציבור הרחב, שנסגרים בין המשרדים, מה שמעלה את החשד שהם נעשים לא כחוק.

סתיו שפיר: בדרך שמבטיחה כל מיני מתנות פוליטיות לנוגעים בדבר, בדרך שהיא בוודאי לא מקובלת, אני מניחה, על רוב היושבים בחדר הזה.

סתיו שפיר: אם הדבר הזה הוא אכן כך, ולפחות עד שיתברר סופית אם הדבר הוא כזה או אחר, אני מציעה שאנחנו לא נמשיך עם ההעברות התקציביות האלה.

סתיו שפיר: כל העברה תקציבית שהיא לא חוקית לפי הדברים שתיארתי עד כה היא לא העברה שאני חושבת שאנחנו יכולים לשתף אתה פעולה וזה דבר שאנחנו מוכרחים לוודא לפני שאנחנו ממשיכים עם הנוהל הזה.

סתיו שפיר: כי אחרת, מעבר לפגיעה המידית בציבור, בואו נדבר על זה תכלס, בכסף של הציבור שהוא מינה אותנו להיות אחראיים עליו, יש פה פגיעה גם בריבונותה של הכנסת ובכל ההליך שאנחנו שותפים לו.

ניסן סלומינסקי: תודה.

ניסן סלומינסקי: לא קיבלתי את זה אז לא יכולתי לבדוק.

מיכל בירן: היועצת המשפטית של הוועדה, אפשר לשמוע התייחסות לעניין?

ניסן סלומינסקי: רבותי, מאחר ואני שומע את הטיעון הזה בפעם ראשונה, הוא גם נשמע לי – אנחנו נמצאים בוועדת כספים הרבה שנים ומאחר ואני אף פעם לא שמעתי טיעון כזה, ואני גם לא יודע אם העובדות כאלה וכו', אז אנחנו נקיים דיון עם היועץ המשפטי של הכנסת ואם תוכלי תביאי לנו גם קצת יותר עובדות על מה מדובר כי אני ממש לא מצליח להבין על מה ואיך.

סתיו שפיר: יש הרחבה ופירוט גם.

ניסן סלומינסקי: בסדר, אז נתייעץ ונקיים דיון על זה כי זו פעם ראשונה – ההעברות הכספיות תמיד מתנהלות באותה דרך, באותה שיטה ובאותו כיוון אז אנחנו נמשיך ונקיים דיון.

ניסן סלומינסקי: היועץ המשפטי יקיים דיון, אני אשמע.

מיכל בירן: אפשר שתהיה חוות דעת של היועץ המשפטי כתובה על העניין הזה?

<שלומית ארליך: ודאי, זה נשלח גם ליועצים המשפטיים.

ניסן סלומינסקי: טוב, רבותי, אנחנו עוברים להעברות הכספיות.

ניסן סלומינסקי: יש לנו קודם כל רביזיות מהפעם הקודמת שאמרנו שנעלה אותן בישיבה הזו אז לכן אני מעלה אותן.

<טמיר כהן: פניות 5 ו-6 של הגנת הסביבה.

ניסן סלומינסקי: מי שבעד הרביזיה ירים את ידו.

ניסן סלומינסקי: בעד – 3

ניסן סלומינסקי: הרביזיה לא נתקבלה.

ניסן סלומינסקי: הפניה אושרה.

<טמיר כהן: פניות 59-61, משרד החקלאות.

ניסן סלומינסקי: מי בעד הרביזיה?

יצחק כהן: תזכיר לנו מה היה הנושא, אין לנו את זה פה.

<טמיר כהן: כי זה רביזיות.

<טמיר כהן: זה היה לגבי החקלאות, הסיפור של הארבה, שיטפונות וצרכי מחשוב.

ניסן סלומינסקי: מי שבעד הרביזיה ירים את ידו.

ניסן סלומינסקי: בעד – 1

ניסן סלומינסקי: הרביזיה לא נתקבלה.

ניסן סלומינסקי: רבותי, הרביזיה נפלה.

<טמיר כהן: פניות 62, 63, מדובר על הדיור הממשלתי.

ניסן סלומינסקי: מי שבעד הרביזיה ירים את ידו, מי שנגד ירים את ידו.

ניסן סלומינסקי: בעד – 1

ניסן סלומינסקי: הרביזיה לא נתקבלה.

ניסן סלומינסקי: הרביזיה נפלה.

<טמיר כהן: פניה נוספת בדיור הממשלתי, 64.

ניסן סלומינסקי: מי שבעד הרביזיה ירים את ידו, מי שנגד ירים את ידו.

ניסן סלומינסקי: בעד – 2

ניסן סלומינסקי: הרביזיה לא נתקבלה.

ניסן סלומינסקי: הרביזיה נפלה והעברה אושרה.

ניסן סלומינסקי: עכשיו אנחנו חוזרים לסדר-היום.

יצחק כהן: רביזיות חדשות.

ניסן סלומינסקי: בסדר, אז יהיו למחר.

ניסן סלומינסקי: רבותי, פניה מס' 65, מי מסביר אותה?

<חנוך ברש: שר האוצר מבקש את אישורה של ועדת כספים של הכנסת להעברת סכום של 16,749 מיליון ש"ח בהרשאה להתחייב מסעיף 47 – רזרבה כללית.

<חנוך ברש: מדובר במכרזים שמינהל התכנון הוציא מתקציב הרשאה להתחייב בסוף שנת 2012 ולמעשה, מכיוון שב-31 בדצמבר 2012 לא היו ספקים זוכים אי אפשר היה לשמור את הכסף בצורה טכנית דרך מערכת מרכב"ה כמו שעושים עם העודפים המחויבים ולכן - - -

יצחק כהן: למה?

<חנוך ברש: מערכות המחשוב לא תומכות בפעולה הזאת ובעצם אם אין לך ספק זוכה אתה לא יכול לבצע שמירה של הכסף ששוריין עבור המכרז כנגד אותו ספק כי הספק לא קיים פשוט.

<חנוך ברש: המערכות לא תומכות בזה.

יצחק כהן: יש עודפים לא מחויבים, למה אי אפשר?

<חנוך ברש: זה כמו עודפים לא מחויבים.

יצחק כהן: אבל למה לא לשים בעודפים לא מחויבים?

יצחק כהן: למה בשיטה הזו?

ניסן סלומינסקי: כי זו הרשאה להתחייב, זה לא תופס פה.

<חנוך ברש: זו הרשאה להתחייב.

<חנוך ברש: אחרת אין דרך לשמור על הכסף.

יצחק כהן: ודאי שיש.

ניסן סלומינסקי: רבותי, מי בעד פניה מס' 65?

ניסן סלומינסקי: בעד – 4

ניסן סלומינסקי: הבקשה אושרה.

ניסן סלומינסקי: ההעברה הועברה.

יצחק כהן: אני מתנצל אבל אני מבקש רביזיה.

יצחק כהן: אני עוד אצטער אבל אני מבקש רביזיה.

יצחק כהן: בלב כבד אני עושה את זה.

ניסן סלומינסקי: פניה מס' 66, 67.

<אסף וסרצוג: הפניה נועדה לתגבר את תקציב הוצאות חירום אזרחיות ב-80 מיליון שקל, ועוד הסטה של 20 מיליון שקל מהמשרד להגנת העורף לטובת הגברת קצב ייצור ערכות המגן, זה 60 מיליון שקל.

<אסף וסרצוג: 15 מיליון שקל עבור שיפור המענה הרפואי כנגד חומר לוחמה כימי ועוד כ-25 מיליוני שקלים לטובת תגבור הכוחות המגיבים הראשונים, זה בעיקר עבור ציוד כנגד חומר לוחמה כימי.

יצחק כהן: המשרד להגנת העורף נמצא פה?

<אסף וסרצוג: אני לא חושב שיש להם נציג פה.

יצחק כהן: אתה יכול לתת לנו נתונים מה קורה באמת, כמה חוסר יש, כמה יש?

<אסף וסרצוג: לגבי מה?

ניסן סלומינסקי: באיזה קצב הערכות - - -

סתיו שפיר: חבר'ה, כבר היו לנו מספר ההעברות בעניין הערכות, אז איפה זה נכנס?

ניסן סלומינסקי: יש לך ידע בנושא?

יצחק כהן: למה זה יספיק 60 מיליון?

יצחק כהן: לכמה מסכות זה יספיק?

<אסף וסרצוג: מה היה בעניין הערכות עד כה?

סתיו שפיר: בשבוע שעבר וגם בשבוע שלפני כן, אם אני לא טועה.

<אסף וסרצוג: לא, היה מיגון תשתיות לאומיות אולי.

<אסף וסרצוג: לא מכיר שהיה.

סתיו שפיר: דובר שם בתוך הפירוט גם על ערכות מגן.

ניסן סלומינסקי: נשאלת השאלה: יש לך הערכה כמה ערכות אפשר יהיה לקנות בכסף הזה וכמה עוד חסר?

<אסף וסרצוג: עד סוף השנה אמורים לעמוד על קצב ייצור של כ-65% מתוך הכמות הנדרשת.

יצחק כהן: בסכום הזה?

<אסף וסרצוג: בסכום הזה.

<אסף וסרצוג: סך הכול השנה לטובת הנושא, לא רק ערכות מגן אלא סך כל חומר הלוחמה כימי, סך הכול 350 מיליון.

<אסף וסרצוג: אני צריך לברר כמה מתוך זה בדיוק לטובת ערכות מגן, אבל כן, עד סוף השנה יהיו כ-65%.

ניסן סלומינסקי: אני מבקש שתעביר לוועדה רשימה מסודרת: אל"ף, כמה ערכות עדיין צריך לייצר, בי"ת, כמה אפשר יהיה לעשות בכסף הזה ומה צפוי לנו בהמשך.

עפר שלח: האם השתנו הקריטריונים שלפיהם מחלקים לאוכלוסייה ערכות מגן?

עפר שלח: הרי זה שלא ייצרו ערכות מגן היה על פי החלטה, האם השתנתה ההחלטה הזאת?

יצחק כהן: עד היום הושקעו מיליארדים בעניין הזה אבל לא ברור כמה פגי תוקף יש לכם וכו'.

ניסן סלומינסקי: ביקשתי שיגיש לנו רשימה של הדברים.

יצחק כהן: אבל הוא מבקש 80 מיליון מתוך 350 מיליון, זה נראה לי מוזר.

ניסן סלומינסקי: רבותי, ביקשנו שהוא יעביר.

ניסן סלומינסקי: אתה תעביר לוועדה מה שביקשנו, כן?

<אסף וסרצוג: אעביר כמובן.

סתיו שפיר: שאלה נוספת, למה זה לא היה ידוע בעת הגשת התקציב?

<אסף וסרצוג: סך הכול בבסיס התקציב יש כ-200 מיליוני שקלים לטובת הנושא, מעבר לכך הדברים הם כנגד סיכומים בין משרד הביטחון, משרד האוצר ומעורבות של ראש הממשלה בדיונים שונים ולכן לא כל הסכומים האלה היו ידועים בתחילת התקציב.

סתיו שפיר: כמה עבר בשנה שעברה לטובת העניין?

<אסף וסרצוג: אני צריך לברר, אני לא רוצה להגיד לך סכום בלי שאני יודע בעל פה.

מיכל בירן: מה השתנה בדיונים שלא שמענו עליו בתקשורת מאז שעבר התקציב?

ניסן סלומינסקי: לא תקפו את איראן.

ניסן סלומינסקי: עדיין איראן נשארה איום וצריכים לעשות את זה.

מיכל בירן: אבל זה מפתיע, זה עכשיו וזה לא היה לפני חודשיים.

ניסן סלומינסקי: חשבו שאיראן תתמוטט.

מיכל בירן: חשבו שהיא לא תהיה.

סתיו שפיר: אני אשמח גם לראות את הנתונים לגבי כמה כסף הועבר, לא כסף שהיה בבסיס התקציב, אלא כמה כסף הועבר בשנה שעברה ובשנה לפני כן.

ניסן סלומינסקי: תן לנו דיווח כספי על כל הפרויקט הזה.

יצחק כהן: אבל מה עם ה-35% הנותרים?

יצחק כהן: אתה תגיע פה ל-65%.

<אסף וסרצוג: זה לא יהיה השנה, יש כרגע דיונים שמתמשכים בין המשרדים הרלוונטיים לגבי המשך הייצור.

יצחק כהן: ואיך תחליטו מי יקבל ומי לא יקבל?

יצחק כהן: בעלי זקנים לא יקבלו, אני מבין, אבל החילונים?

<אסף וסרצוג: זה לא תלוי רק בתקציבים, זה גם תלוי בהערכות מצב ובכמות הייצור הישראלית.

יצחק כהן: אבל איך אתם מפלחים את ה-65%?

<אסף וסרצוג: איך הם מחולקים זאת השאלה שנשאלה ואני אעביר לוועדה.

יצחק כהן: באיזה אזורים?

יצחק כהן: אותם 35% אומללים שלא יקבלו, איפה הם יהיו?

<אסף וסרצוג: נשאלה השאלה בוועדה מהם הקריטריונים, אני מבטיח שאני אברר ואנחנו נעביר את התשובה הזו.

יצחק כהן: הפניה הזו לא בשלה להעברה.

ניסן סלומינסקי: היא בשלה, כן, רק אנחנו רוצים ידע, שזה בסדר.

יצחק כהן: היא לא בשלה, אתה משאיר פה 35% מהאוכלוסייה מופקרת.

ניסן סלומינסקי: זה תמיד הולך ככה הרי, אתה יודע שזה הולך רק בחלקים.

ניסן סלומינסקי: אנחנו כבר עובדים על זה הרבה שנים ותמיד בחלקים ובחלקים ועד שעושים את החדשים כבר עבר התוקף של האחרונים וצריכים לזרוק אותם כבר, אבל כך מדינתנו עובדת.

יצחק כהן: אז אולי כל זה מיותר?

ניסן סלומינסקי: יכול להיות שזה צריך לעלות כנושא בפני עצמו.

יצחק כהן: מי מחליט למי יש דם כחול?

יצחק כהן: מי יקבל ומי לא יקבל?

ניסן סלומינסקי: מי בעד לאשר את פניה מס' 66, 67?

ניסן סלומינסקי: מי שבעד ירים את ידו.

סתיו שפיר: אתה מאשר לפני שנקבל את המידע?

ניסן סלומינסקי: כן, זה תמיד ככה.

סתיו שפיר: בגלל זה אנחנו לא מקבלים את המידע.

מיכל בירן: אבל אין להם אף פעם שום אינסנטיב להעביר את המידע.

ניסן סלומינסקי: רבותי, אנחנו מבקשים, הרי אומרים שיהיו לנו עוד העברות כאלה.

סתיו שפיר: אבל לא קיבלנו את המידע על הדברים וביקשנו את המידע לפני שבועיים.

ניסן סלומינסקי: זה ודאי שצריך.

ניסן סלומינסקי: את רוצה לדעת כמה היה בשנה שעברה, אז למה זה צריך לעכב בינתיים את הייצור של הערכות?

יצחק כהן: זה סכום קטן.

סתיו שפיר: אפשר לדעת מה סדר הגודל של הפרויקט?

ניסן סלומינסקי: את לוקחת על עצמך אחריות לעכב ערכות בינתיים רק בגלל שאת לא יודעת כמה היה בשנה שעברה?

סתיו שפיר: חס וחלילה, זו אמירה פופוליסטית, זו לא אמירה מדויקת.

ניסן סלומינסקי: מה שאת עושה, זה לא פופוליסטי?

ניסן סלומינסקי: טוב, אתה תעביר לנו את הרשימות.

ניסן סלומינסקי: מי שבעד אישור פניה מס' 66, 67 ירים את ידו, מי שנגד ירים את ידו.

ניסן סלומינסקי: בעד – 5

ניסן סלומינסקי: הבקשה אושרה.

ניסן סלומינסקי: ההעברה אושרה.

יצחק כהן: לא, היא ברביזיה.

ניסן סלומינסקי: בסדר, הרביזיות ידונו מחר.

ניסן סלומינסקי: בקשה מס' 69, 70?

<שלמה פשקוס: הפניה היא להעברת 7,128 מיליוני שקלים מסעיף 05 לסעיף 83.

<שלמה פשקוס: מדובר בהעברת עודפים, להזכיר לחברי הוועדה, עודפים מחויבים נכנסים לתוכנית שבה נוצרו העודפים לפני - - -

ניסן סלומינסקי: חריש עמוק?

<שלמה פשקוס: בדיוק, אותו סיפור של חריש עמוק שחזר על עצמו בהרבה פניות, זה עודפים שנכנסו בעצם לא למקום הנכון, בגלל תהליך של חריש עמוק הם צריכים לעבור לסעיף 83, מדובר על תקציב הפיתוח של מטה התקשוב הממשלתי.

ניסן סלומינסקי: מאחר וכבר עברנו וזה למעשה אושר אז מי שבעד לאשר את בקשה מס' 69, 70 ירים את ידו, מי שנגד ירים את ידו, מי נמנע?

ניסן סלומינסקי: בעד – 4

ניסן סלומינסקי: הבקשה אושרה.

ניסן סלומינסקי: ההעברה אושרה.

ניסן סלומינסקי: פניה מס' 71.

<אריאל יוצר: הפניה נועדה לתקצב שירותי ייעוץ למכרזי מקרקעין לדיור להשכרה.

<אריאל יוצר: בסופו של דבר כשאנחנו מתכננים להכין את המכרזים האלו מדובר במכרזים מורכבים שהיום - - -

קארין אלהרר: ומה זה שונה מאותם שירותי הייעוץ הקודמים שהעברנו?

יצחק כהן: שהיו עד היום?

<אריאל יוצר: מעולם לא לקחנו שירותי ייעוץ כאלה כי לא התכוונו לשווק בצורה הזו.

<אריאל יוצר: כאשר אנחנו מתכננים לשווק מכרז מקרקעין לדיור להשכרה ארוכת טווח - - -

קארין אלהרר: אבל הצבענו כבר לפני שבוע לדעתי.

יצחק כהן: לא, זה היה למנות את אורי שני.

קארין אלהרר: שירותי ייעוץ למשרד השיכון.

<אריאל יוצר: זה משהו אחר.

זבולון כלפה: זה הפרויקט הלאומי.

קארין אלהרר: זה לקבינט הדיור?

זבולון כלפה: כן.

יצחק כהן: זה למנות את אורי שני.

<אריאל יוצר: לא, לא צריך ייעוץ בשביל העניין הזה.

ניסן סלומינסקי: זה לא קשור.

ניסן סלומינסקי: מה המכרזים שאתם מוציאים?

<אריאל יוצר: אנחנו בונים מכרזים לדיור להשכרה ארוכת טווח.

<אריאל יוצר: מבנה המכרז הוא שונה לגמרי מצורת השיווק שבוצעה עד היום.

ניסן סלומינסקי: זה הפרויקט של ה-150,000 דירות להשכרה?

<אריאל יוצר: זה השלב הראשון שלו.

ניסן סלומינסקי: אז זה נמצא במשרד השיכון?

<אריאל יוצר: לא, התקצוב הוא לא במשרד השיכון, הוא אצלנו.

<אריאל יוצר: צורת השיווק, כמו שאמרתי, היא אחרת לגמרי ולכן אנחנו נדרשים לשירותי ייעוץ כדי לבנות את מבנה המכרז, המבנה המשפטי שלו, המבנה הפיננסי שלו, נושא התכנון הסטטוטורי שלו ולעניין הזה אנחנו נדרשים.

ניסן סלומינסקי: ואכן זה יגרום להורדת מחירי הדירות?

ניסן סלומינסקי: על כמה זמן בניה מדובר?

<אריאל יוצר: אנחנו מדברים על מכרזים בשלב הראשון.

ניסן סלומינסקי: כמה?

<אריאל יוצר: בו אנחנו מדברים על כ-4,000 יחידות דיור בשלב זה.

ניסן סלומינסקי: כולן במרכז הארץ?

<אריאל יוצר: הם מפוזרים ברחבי הארץ.

<אריאל יוצר: רובם במעגלים השניים והשלישיים למכרז הארץ.

סתיו שפיר: מה זה מעגל שני למרכז הארץ?

<אריאל יוצר: הגדרתו המדויקת של המעגל השני היא מאזורי הביקוש עד מודיעין, ראש העין, יבנה, אשדוד, שם נגמר המעגל השני.

יצחק כהן: מה השיטה החדשה?

<אריאל יוצר: השיטה החדשה מדברת למעשה על שיווק שבו יש שותפות בין הגופים היזמיים והמדינה.

<אריאל יוצר: המדינה אמורה לספק איזושהי רשת ביטחון לסיכונים מסוימים שהיא מבינה שהיא צריכה לקחת על עצמה והיזם לוקח את הסיכונים היזמיים על עצמו.

<אריאל יוצר: כדי לבנות את חלוקת הסיכונים הזו - - -

ניסן סלומינסקי: מחיר השכירות נקבע או שכל אחד יכול לקחת איזה מחיר שהוא רוצה?

<אריאל יוצר: לעניין השאלות האלה בדיוק אנחנו נדרשים, היועצים הם לא בשביל לענות את התשובות האלה כי הן תשובות של מדיניות ולזה לא צריך יועצים אבל הן כולן משפיעות על היתכנות הפרויקט.

ניסן סלומינסקי: אנחנו שואלים שאלה בסיסית לכל הפרויקט הזה של הדירות להשכרה.

מיכל בירן: זה גם נשמע נורא סוציאל דמוקרטי, הרשת ביטחון, אבל זה בטח לא.

ניסן סלומינסקי: הדירות להשכרה, המחיר יקבע על ידי הממשלה, על ידי הגוף הזה, או שכל קבלן ייקח איזה מחיר שהוא רוצה?

<אריאל יוצר: אני לא יודע לענות בשלב הזה על השאלה הזו בגלל שאנחנו עוד עובדים על הנושא ולכל החלטה, גם אם היא החלטת מדיניות, יש השפעות של כדאיות כלכלית ולכן אנחנו נבחן את הכול.

יצחק כהן: בשביל לענות על השאלה הוא צריך 2 מיליון.

סתיו שפיר: אז למה קוראים לפרויקט "פרויקט לאומי לדיור"?

סתיו שפיר: זה מייצר תחושה של מערכת הדיור בר השגה.

<אריאל יוצר: על השמות אני לא אחראי.

סתיו שפיר: אולי צריך לתת להם גם יועץ שיווק תקשורתי.

ניסן סלומינסקי: הפרויקט מדבר על 150,000 יחידות דיור להשכרה, אני לא יודע אם יממשו את הכול אבל זה החזון, אז ודאי שזה פרויקט דיור לאומי, למה לא?

ניסן סלומינסקי: 150,000 דירות להשכרה.

סתיו שפיר: אתה אמרת דירות שניתן לשכור אותן, זאת אומרת דירות בנות השגה במילים אחרות.

ניסן סלומינסקי: אחרת היזם שבנה, אם המחיר יהיה גבוה ואף אחד לא ייקח אותן, הוא הפסיד את הכסף שלו.

ניסן סלומינסקי: שאלתי אם קובעים מראש מחיר או לא אבל הוא לא יודע לתת תשובה כי זה עוד לא נקבע.

יצחק כהן: יש פה רשת ביטחון, שמעתי על רשת ביטחון.

סתיו שפיר: שאלה אחרת, אין להם יועצים "אין-האוס" שמטפלים בדברים האלה?

<אריאל יוצר: לא, הדרישות לתכנון של הדבר הזה הן מאוד ספציפיות ונקודתיות, זה לא משהו שהממשלה עושה בפס הייצור השוטף שלה ולכן אין לנו משהו "אין-האוס" ואנחנו נדרשים לשירותים מבחוץ, שזה דבר מקובל.

סתיו שפיר: ולמה הדבר הזה לא היה בזמן הגשת התקציב?

<אריאל יוצר: בזמן הגשת התקציב עוד לא היינו מספיק מבושלים כדי להבין מה בדיוק אנחנו צריכים.

ניסן סלומינסקי: עוד לא קם הגוף הזה אפילו.

יצחק כהן: מהי רשת הביטחון שהמדינה תבטיח ליזמים?

<אריאל יוצר: זה בדיוק מה שאנחנו צריכים לבנות עם היועצים.

<אריאל יוצר: אני יודע להגיד את העיקרון הכללי.

<אריאל יוצר: העיקרון הכללי, כמו שאמרתי קודם, תיעשה חלוקת סיכונים בין מה הממשלה אמורה לקחת על עצמה ומה אמור לקחת על עצמו היזם.

<אריאל יוצר: לרדת לרזולוציה כזו נדרשים אנשי מקצוע מאוד ספציפיים כדי לבנות את זה.

<אריאל יוצר: אין שום בעיה לעשות דיון על דיור להשכרה ארוכת טווח וקונצרני, כאן אנחנו נדרשים למשהו מאוד צר.

ניסן סלומינסקי: דרך אגב, אחד הפרויקטים שהוועדה לקחה לעצמה זה גם לדון בכל הנושא של מחירי הדירות.

ניסן סלומינסקי: אם שר האוצר יכבד אותנו שוב כמו בפעם הקודמת אז אני מניח ששר האוצר יציג את תפיסתו בנושא של הדירות להשכרה ואז תהיה לנו היכולת לשאול את כל השאלות, גם נשמע בטח משר השיכון את הגישה שלו ויכול להיות ששתי הגישות לא סותרות זו את זו.

זבולון כלפה: אולי אפשר לשלב את זה בוועדת המשנה לענייני הפריפריה?

<אריאל יוצר: על מנת שנוכל לתת לכם תשובות אינטליגנטיות אנחנו צריכים עזרה וייעוץ בעניין.

ניסן סלומינסקי: טוב.

ניסן סלומינסקי: מי שבעד לאשר את פניה מס' 71 ירים את ידו, מי שנגד ירים את ידו.

ניסן סלומינסקי: בעד – 6

ניסן סלומינסקי: הבקשה אושרה.

ניסן סלומינסקי: הבקשה אושרה.

ניסן סלומינסקי: יש כאן פניה מס' 21, 22 שהיתה בפעם ונשמטה, יש כאן מישהו שמייצג?

<יוסי עדס: הפניה נועדה לתקצוב 10 מיליון ש"ח לנושאי החירום במשרד הפנים, רכישת ציוד, הדרכת סגלים לפינוי מפונים, מעקב והדרכת רשויות.

ניסן סלומינסקי: "מפונים" הכוונה השוהים הבלתי חוקיים?

<יוסי עדס: לא, פינוי תושבים בשעת חירום, תושבי מדינת ישראל.

<יוסי עדס: כשמכריזים על פינוי תושבים הרשויות המקומיות קולטות אותם, הם נדרשים לספק להם מקום, נדרשים לספק להם ציוד, שקי שינה ודברים אחרים.

יצחק כהן: למה, גאידמק פשט את הרגל?

עפר שלח: האמת שכן.

<יוסי עדס: זה חלק מהלקחים.

ניסן סלומינסקי: מוכרים עכשיו את הנכסים שלו.

יצחק כהן: אוהלים בניצנים.

<יוסי עדס: לצורך זה מתוקצבים ה-10 מיליון.

ניסן סלומינסקי: טוב, מי שבעד לאשר את פניה מס' 21, 22 ירים את ידו.

סתיו שפיר: למה הדבר הזה לא ידוע?

יצחק כהן: מה, לא ידעתם שיש מצבי חירום?

<יוסי עדס: מדובר בתקציב חד פעמי ולכן - - -

סתיו שפיר: אין תקציב חירום רגיל שמופנה להתיישבות האזרחית ונועד לטפל במצבי חירום?

סתיו שפיר: זו פעם ראשונה?

<יוסי עדס: יש תקציבי חירום, יש תקציבי חירום שוטפים אבל חלק מההיערכות, וכמו שהזכירו פה הפקת הלקחים ממלחמת לבנון השנייה, זה לעשות מערך כולל ושלם יותר, חלק גדול מזה זו רכישת ציוד שרובה היא חד פעמית ולכן התקציב הזה לא היה מתוקצב בבסיס.

<יוסי עדס: כיוון שזה חד פעמי הוא מתוקצב חד פעמי השנה.

סתיו שפיר: מלחמת לבנון היתה כבר לפני כמה וכמה שנים.

סתיו שפיר: מה מתוך זה כן נמצא בבסיס?

<יוסי עדס: מדובר ברכישת ציוד קבוע, לא רכישת ציוד שוטף.

<יוסי עדס: חלק ניכר מזה מיועד גם כן להדרכת סגלים, שהיא גם כן לא נעשית כל שנה מחדש אלא מדובר בתקציב חד פעמי.

ניסן סלומינסקי: רבותי, אני חוזר, מי שבעד לאשר את פניה 21, 22 ירים את ידו, מי שנגד ירים את ידו.

ניסן סלומינסקי: בעד – 4

ניסן סלומינסקי: הבקשה אושרה.

ניסן סלומינסקי: הבקשה אושרה.

ניסן סלומינסקי: פניה מס' 72, הבדואים.

<ג'נט רפאלי: אני אתייחס לשני דברים: הראשון זה תקני כוח האדם, יש לנו אישור עקרוני למספר תקנים סופי שאנחנו - - -

ניסן סלומינסקי: איזה משרד את?

<ג'נט רפאלי: אנחנו בינתיים במשרד הבינוי והשיכון, אנחנו בתהליך מעבר לרוה"מ.

זבולון כלפה: אבל איזה משרד את מייצגת, אוצר או הרשות להסדרת התיישבות הבדואים?

<ג'נט רפאלי: אני מרשות הבדואים.

זבולון כלפה: ותפקידך במשרד?

<ג'נט רפאלי: אני מנהלת את התקציבים והמכרזים ברשות.

<ג'נט רפאלי: לגבי התקנים, אנחנו פשוט מקבלים בהתאם להתקדמות שלנו ולמוכנות שלנו וגם בהתאם לחוק.

<ג'נט רפאלי: יש לנו אישור למספר תקנים ואנחנו כל פעם מבקשים בהדרגה מספר תקנים נוסף בהתאם למוכנות של הרשות וכרגע אנחנו צריכים 20 תקנים נוספים וזו הבקשה שלנו.

ניסן סלומינסקי: יש לכם הקצבה בגדול?

ניסן סלומינסקי: כמה ההקצבה בגדול שיש לכם?

<ג'נט רפאלי: 120 וקצת.

זבולון כלפה: כמה מומשו בפועל עד עכשיו?

<ג'נט רפאלי: חצי.

זבולון כלפה: שיושבים בעיקר במשרד בבאר שבע?

<ג'נט רפאלי: כולם יושבים בבאר שבע.

יצחק כהן: מה אתם עושים?

יצחק כהן: איזה פעולות?

<ג'נט רפאלי: המטרה שלנו היא הסדרת התיישבות הבדואים בנגב תוך כדי תכנון הנגב כולו, פיתוח ועד שיווק המגרש לאוכלוסייה עצמה.

ניסן סלומינסקי: כלומר, אתם מסתכלים רק בהיבט התכנון בראייה הבדואית או גם בראייה הכוללת של המדינה?

<ג'נט רפאלי: אנחנו מעורבים, בין אם אנחנו רוצים ובין אם אנחנו לא רוצים אנחנו מעורבים.

יצחק כהן: הוא מתכוון להתנחלויות.

ניסן סלומינסקי: התנחלויות בנגב כן, מה הפירוש?

יצחק כהן: מעבר לקו הירוק.

ניסן סלומינסקי: הנגב עדיין לא מעבר לקו הירוק.

זבולון כלפה: איך זה עולה בקנה אחד עם החוק להסדרת הבדואים שעבר בקריאה ראשונה במושב הקודם?

זבולון כלפה: הרי בחוק שם נאמר במפורשות שכל הנושא של תכנון והצעת היישובים יהיה מותנה בהחלטות ממשלה מסודרות.

זבולון כלפה: אני לא זוכר שהיתה החלטת ממשלה ואני כן יודע להגיד שבפועל אתם כרגע עסוקים בתכנון, מעודדים בשטח עובדים, העסק כבר זז, למעלה מ-18 או 19 יישובים נוספים.

<ג'נט רפאלי: לא, לא.

זבולון כלפה: המידע שאני יודע הוא מאצלכם, לא ממקום אחר.

ניסן סלומינסקי: תנסי להסביר, הוא פשוט חי שם.

ניסן סלומינסקי: הוא נראה ככה אבל הוא - - -

זבולון כלפה: משלהם.

<ג'נט רפאלי: קודם כל, לגבי מספר היישובים זה משהו מוכר וידוע, יש את 7 היישובים הוותיקים ויש את 11 הנוספים.

<ג'נט רפאלי: מעבר לזה אנחנו כרגע בתהליך של הסדרת התיישבות, של משא ומתן עם הבדואים, זה עיקר העשייה שלנו.

<ג'נט רפאלי: המטרה שלנו היא הסדרת ההתיישבות שלהם, שלכל אדם תהיה כתובת.

יצחק כהן: צריך לגליזציה ליישובים הלא חוקיים.

זבולון כלפה: זה לא עולה בקנה אחד עם המציאות, אני כבר אומר לך.

זבולון כלפה: 7 העיירות הקיימות, הוותיקות, וה-11 של אבו בסמה, שהיה ז"ל ופוצל לאל קסום ונווה במדבר, זה דבר אחד.

זבולון כלפה: מעבר לזה כרגע אתם עסוקים בעוד תכנון של 18 או 19 בניגוד להחלטת ממשלה.

<ג'נט רפאלי: אנחנו לא.

זבולון כלפה: אל תשללי אותי, אני יודע על מה אני מדבר, אני לא מוסר פה סתם מידע, זה מידע משלכם, מבפנים, מדויק.

יצחק כהן: הוא צודק, צריך להתנגד לפניה הזו, הוא צודק.

זבולון כלפה: אני אומר לך שבעיני ההתנהלות הזאת היא בניגוד להחלטת הממשלה ואני לא חושב שאנחנו חותמת גומי ונאשר פה דברים בניגוד לדברים שכבר הצבענו עליהם.

ניסן סלומינסקי: מה אתם עושים?

אורית סטרוק: אני רוצה גם לשאול אותה, את יכולה להגיד אם משהו מהתוכניות שלכם כבר הובא לאישור הממשלה ומתי?

<ג'נט רפאלי: בואי נתחיל בזה שאני מנהלת את התקציבים ולא את אגף הפיתוח ולא את אגף התכנון אז אני לא יודעת להגיד לך מבחינת שלבים איפה הם נמצאים.

אורית סטרוק: אז בואי אני אגיד לך, לפי המידע שלנו אתם מתקדמים קדימה, שועטים עם התכנון בלי להיוועץ עם הממשלה.

אורית סטרוק: עד שלא תביאי לנו הוכחות שזה לא המצב אני לא חושבת שאנחנו צריכים לאשר לכם תקציבים.

יצחק כהן: שמעת מה שהיא אומרת, ניסן?

יצחק כהן: היא אמרה שהיא לא תאשר.

אורית סטרוק: יש לך הוכחה שזה לא נכון?

<ג'נט רפאלי: אמרתי לך, אני לא מאגף התכנון ולא מאגף הפיתוח.

אורית סטרוק: אז תביאי אנשים שכן יודעים.

<ג'נט רפאלי: ודרך אגב, מה שאני באה לעשות מתוקף תפקידי כמנהלת תחום התקציב אלה נושאים שקשורים לתקנים ולכסף, לא לתכנון ולפיתוח.

אורית סטרוק: אז שיבואו ויסבירו מה הם עושים שם.

אורית סטרוק: אנשים מנהלים את הספינה לבד, כאילו אין הממשלה.

ניסן סלומינסקי: ג'נט, יש פה שאלות לפחות מאחד, השנייה גם, אבל לפחות אחד שהוא סופר סופר בקיא כי הוא חי שם גם, הוא גם זה שגרם להקמת ההפרדה של שניהם וכו'.

ניסן סלומינסקי: מהידע שיש לו מתברר שהדברים שונים קצת.

ניסן סלומינסקי: מאחר ואנחנו לא מצפים ממך שתדעי כי את עוסקת בתחום שלך ואת מייצגת אותו יפה מאוד, אבל מאחר ויש כאן שאלות נוספות, שבוע הבא אנחנו גם נקיים דיון והיינו מאוד רוצים שיבוא מישהו שכן יכול לתת תשובה בנושא הזה ואז נוכל להצביע.

ניסן סלומינסקי: אני לא אעלה את זה, אני לא אפיל את זה ולא כלום, נמתין שבוע כי יש כאן

ניסן סלומינסקי: שאלות לפחות מיידע שאני יכול לסמוך עליו אז היינו רוצים מאוד שנהיה שלמים עם זה.

<ג'נט רפאלי: קודם כל אני אשמח אם נזמן לפה מישהו שנוגע בתחום של התכנון והפיתוח אבל אני חייבת רק לומר שהחברות המתכננות שכרגע פועלות אתנו הן ארבע והן פועלות בעיקר בתכנון הקיים וכל מה שקשור לריבוי טבעי, אבל אני אשמח אם יבוא גם איש המקצוע וייתן לכם תשובות.

ניסן סלומינסקי: את תוכלי לדאוג שיבוא?

יצחק כהן: אני לא מבין, זה לגליזציה ליישובים הלא חוקיים?

ניסן סלומינסקי: מי זה ראש הרשות?

<ג'נט רפאלי: יהודה בכר זה המנכ"ל.

ניסן סלומינסקי: תוכלי לדאוג שבשבוע הבא הוא יהיה?

ניסן סלומינסקי: כי אני מניח שבעקבות הדבר הזה יתחילו להגיע עוד בקשות וכדי שיהיה לנו יותר קל ופשוט אז פעם אחת נוכל לברר את זה ונשמח לאשר לכם את זה.

<ג'נט רפאלי: טוב.

<ג'נט רפאלי: מעבר לתקנים יש לנו גם העברה של עודפים כי אנחנו עוברים בעצם ממשב"ש לרוה"מ.

ניסן סלומינסקי: זו הפניה הבאה אז תכף נראה אותה.

ניסן סלומינסקי: לגבי זה כרגע תרשמו שאנחנו דוחים את זה לשבוע הבא כדי שיהיה לנו יותר פירוט.

ניסן סלומינסקי: פניה 73, 74.

<ג'נט רפאלי: תוך כדי מעבר ממשרד אחד למשרד שני אז התקנה התקציבית שלנו משתנה בהתאם ואנחנו פשוט צריכים שהעודפים שלנו יעברו לתקנה החדשה.

ניסן סלומינסקי: אוקיי, אני מציע שאת זה כן נאשר.

ניסן סלומינסקי: מי שבעד לאשר את בקשה 73, 74 ירים את ידו, מי שנגד ירים את ידו, מי נמנע?

ניסן סלומינסקי: בעד – 5

ניסן סלומינסקי: הבקשה אושרה.

ניסן סלומינסקי: העברה אושרה.

<ג'נט רפאלי: תודה.

יצחק כהן: אבל אתם צריכים לתמוך בזה, אם כבר נותנים לגליזציה ליישובים לא חוקיים אולי יתנו גם לכם לגליזציה.

זבולון כלפה: נגיע גם לזה, אין התנגדות.

ניסן סלומינסקי: אנחנו קצת בבלבול האם רבי יצחק הוא בקואליציה או באופוזיציה לצורך העניין.

זבולון כלפה: כל ההתיישבות היהודית היא חוקית, יצחק, תלמד את זה.

יצחק כהן: אני אומר שאתם צריכים לעודד את התופעות האלה.

יצחק כהן: רוצים לתת לגליזציה ליישובים לא חוקיים, מה אכפת לכם?

יצחק כהן: תעשו גזירה שווה.

ניסן סלומינסקי: פניה 75, 76.

<אסף וסרצוג: הפניה נועדה לתגבר את תקציב המשרד לביטחון פנים בסך של 20 מיליוני שקלים: 5 מיליון שקלים לטובת הרשות למלחמה בסמים ואלכוהול, 5 מיליוני שקלים לטובת "עיר ללא אלימות" ועוד 10 מיליוני שקלים לטובת חיבור רשות הכבאות למערכת קשר "ניצן", זו מערכת הקשר של המשטרה.

יצחק כהן: 10 מיליון לחיבור מערכת קשר?

יצחק כהן: ניסיתם את "גולן טלקום"?

<אסף וסרצוג: זה הרבה הרבה יותר מזה, אני ארחיב.

<אסף וסרצוג: יש לי עוד שתי פניות, עוד סכום העברה על זה, אני אדבר בהרחבה על מערכת "ניצן", אם אתם רוצים עכשיו גם טוב.

ניסן סלומינסקי: יש פניות ספציפיות למערכת "ניצן"?

<אסף וסרצוג: לא, יש לי עוד פניה אחת של המשרד לביטחון פנים ששם יש העברה נוספת.

ניסן סלומינסקי: אז בוא תסביר עכשיו ויהיה לנו יותר קל אחר כך.

יצחק כהן: למה זה כל כך יקר?

<אסף וסרצוג: הוקמה ועדה בעקבות החלטת ממשלה ב-2011, אחרי אסון הכרמל, בעקבות החלטת הממשלה בין היתר היתה רפורמה במערך הכבאות שבעצם עבר למשרד לביטחון פנים, לאחריותו.

<אסף וסרצוג: במסגרת כך גם דובר והוחלט שיהיה צורך לחבר את מערך הכבאות למערכת קשר של המשטרה כדי שיהיה סנכרון בין הגופים וגם תהיה להם מערכת קשר משלהם.

<אסף וסרצוג: סך עלות המהלך הזה 106 מיליוני שקלים לטובת פריסת תשתיות נוספות, תגבור תשתיות קיימות ורכישה של מכשירי קצה.

<אסף וסרצוג: שנה שעברה יצא סך של 23 מיליוני שקלים לטובת הנושא, השנה יצאו עוד 83 מיליוני שקלים.

<אסף וסרצוג: בפניה הזאת אתם רואים 10 מיליון, בפניה נוספת שמיד תראו יש עוד 54 מיליון, ו-19 מיליון נוספים כנגד התקדמות יעברו בהמשך השנה.

יצחק כהן: למה זה כל כך יקר?

<אסף וסרצוג: מכיוון שמדובר פה על סדר גודל של כ-800 מכשירי קצה שדורשים תוספת מאוד משמעותית של תשתיות, יותר אנטנות, חיזוק המערך הקיים וכו'.

יצחק כהן: אבל התשתית קיימת, אתם אומרים שהתשתית קיימת.

<אסף וסרצוג: התשתית קיימת אבל אתה מתגבר אותה בצורה משמעותית.

יצחק כהן: לפי הסכום הזה אתם בונים אותה מחדש.

<אסף וסרצוג: לא, העלות הכוללת של מערכת "ניצן" במקור היתה הרבה יותר גבוהה מזה.

יצחק כהן: זה נראה לי יקר מאוד.

סתיו שפיר: שאלה לגבי "עיר ללא אלימות", באיזה ערים זה פועל היום?

<אסף וסרצוג: יש היום כ-120 רשויות ש"עיר ללא אלימות" פועלת בהן, יש רשימה מאוד ארוכה.

<אסף וסרצוג: תרצי לכוון את השאלה למשהו מסוים?

סתיו שפיר: מה נמצא בתוך בסיס התקציב בעניין הזה?

<אסף וסרצוג: יש פה סך הכול 5 מיליון, אני לא רוצה לומר לך מספרים לא מדויקים, אם אני לא טועה יש כ-50 מיליון בבסיס התקציב אבל אני צריך להסתכל בצורה מדויקת.

סתיו שפיר: יש 50 מיליון ואנחנו מעבירים השנה 5, וכמה שנה שעברה?

<אסף וסרצוג: זה איזשהו סיכום חד פעמי לטובת השנה בלבד לתגבור.

סתיו שפיר: מדוע?

<אסף וסרצוג: הסיבה העיקרית היא שבבסיס התקציב השנה היו קיצוצים מאוד משמעותיים ועל מנת לאפשר להם תגבור פעילות שכבר רצה כמו: מערכי הסברה ופרסום קיימים, אגף קהילה ברשות שבעצם עובדים בעיקר בקרב עולי חבר העמים, אגף טיפול ושיקום, פעולות הסברה כפי שציינתי קודם, היה צורך לתת להם איזשהו תגבור כנגד הדבר הזה, חד פעמי.

סתיו שפיר: ידעתם מראש על הקיצוצים וגם אמרו לכם מראש שיעבירו לכם את זה אחר כך.

<אסף וסרצוג: לא.

<אסף וסרצוג: על הקיצוצים כן, הסיכום בין המשרדים קרה בהמשך.

אלעזר שטרן: למי עובר הכסף?

<אסף וסרצוג: הרשות למלחמה בסמים.

אלעזר שטרן: לא, למי זה עובר?

<אסף וסרצוג: אז אני אומר, כ-3 מיליון עוברים לאגף קהילה ברשות.

<אסף וסרצוג: אגף קהילה ברשות זה בעצם אגף שאחראי על - - -

אלעזר שטרן: אני אשאל אותך בצורה יותר קצרה, תגיד לי אולי אני טועה, חלק מהכספים האלה עוברים לעמותות שמתעסקות ב"עיר ללא אלימות"?

<אסף וסרצוג: על פניו, ממה שהועבר לי על ידי המשרד, לא.

<אסף וסרצוג: אני יודע שהרשות עובדת עם גופים, אני יכול לברר, על פניו נראה לי שלא.

ניסן סלומינסקי: הייתי חושב שכדאי פעם שנזמין את השר לביטחון פנים, הוא מאוד אוהב להיות אתנו וגם אנחנו מאוד מחבבים אותו, נזמין אותו באמת לדיון נוסף כי אז הוא היה אחרון השרים שהופיע פה וזה היה בזמן קצר, ובכלל לשמוע גם על "עיר ללא אלימות", האם זה באמת משפיע ועוזר.

יצחק כהן: זו ועדת העבודה והרווחה, זה לא אנחנו.

אלעזר שטרן: לאותו דיון אני כבר מבקש להכין עוד שאלה: מהן המשכורות של ראשי העמותות שאליהן הועבר הכסף הזה, אם הועבר פה כסף לעמותות.

<אסף וסרצוג: אני מאוד בספק אם אני הועבר כסף לעמותות אבל אני אברר.

<אסף וסרצוג: רשמתי את שתי השאלות ואני אעביר את זה הלאה.

אורית סטרוק: את רשימת הערים אפשר לקבל בכל מקרה?

<אסף וסרצוג: כן, בוודאי.

יצחק כהן: למה פיצלתם את הפניה למערכת קשר "ניצן"?

יצחק כהן: ב-79, 80 זה שוב פעם מופיע.

<אסף וסרצוג: נכון, זה מה שאמרתי.

<אסף וסרצוג: סך כל התקצוב הוא כ-83 מיליון.

יצחק כהן: למה לא בפניה אחת?

<אסף וסרצוג: כי הפניה הזו פשוט הוכנה לפני ובגלל שהוועדה התעכבה עם אישור הפניה הזו זה פשוט נגרר ונגרר אז זה יצא ככה.

<אסף וסרצוג: זה היה כנגד תקצוב.

<אסף וסרצוג: ה-10 מיליון הראשונים היו חלק משלב ההתקדמות, ה-54 זה השלב הבא.

ניסן סלומינסקי: טוב.

ניסן סלומינסקי: מי בעד לאשר את הבקשה?

אלעזר שטרן: ניסן, יש לי שאלה שהיא תלך אתי גם הלאה, שאלתי שאלה את משרד האוצר בנוהל המקובל באשר לבדיקות האלה שהן באמת מבוצעות.

אלעזר שטרן: זו לא החלטה שלי, יש אמירה שקבעה מה גודל עמותה ושכר שמותר לשלם בה ביחס להשוואה למנכ"ל משרד ממשלתי קטן והיא הגבילה את זה ל-48,000 שקל, לא משנה מה.

יצחק כהן: זה המון.

אלעזר שטרן: זה המון, אני גם חושב שזה המון לעמותה ללא כוונת רווח הרי ועדיין אני חושב שלפחות בזה צריך לעמוד.

אלעזר שטרן: התשובה שאני קיבלתי ממשרד האוצר בכלל על הנושא של עמותות היא שהנושא בבדיקה.

ניסן סלומינסקי: אני חושב שכדאי להביא את רשם העמותות, הוא האיש שצריך לבדוק את זה, הוא האיש שצריך לאמת את זה.

ניסן סלומינסקי: צריכים להזמין את רשם העמותות, מה הפירוש?

אלעזר שטרן: אני אומר שוב, אנחנו עכשיו מעבירים עוד פעם וגם אין לי פה תשובה שזה לא עובר לעמותה כזאת.

יצחק כהן: הוא צודק.

<אסף וסרצוג: לא.

<אסף וסרצוג: באופן גורף "עיר ללא אלימות" זה גוף בתוך המשרד לביטחון פנים שמבצע את הפעולות שלו, התקציב הולך אליו.

<אסף וסרצוג: האם מועבר בשוליים כסף לעמותות זה מה שאני אברר, אבל באופן כללי, שלא יהיה ספק, התקציב הוא לטובת "עיר ללא אלימות", הוא נמצא בו.

אלעזר שטרן: תשמע, היה פעם סיפור שפורסם בעיתונים שקשור להטרדה מינית, אני לא רוצה לחזור אליו, שקשור ל"עיר ללא אלימות".

יצחק כהן: שאתה לא צריך לחזור עליו.

ניסן סלומינסקי: לשם לא עובר הכסף.

יצחק כהן: באמת אין אלימות, הם הצליחו.

ניסן סלומינסקי: אבל שם זה היה בדרג הכי בכיר שרק אפשר.

אלעזר שטרן: זה לא מעניין אותי כרגע, הנושא של ההטרדות המיניות זה לא הנושא.

אלעזר שטרן: יש פה חוט שני שהולך לעבור פה בינינו לבין ההעברה - - -

עליזה לביא: הוא רוצה להעביר את הדיון לוועדה שלי פשוט.

אלעזר שטרן: כל מה שנוגע לאישה היא רוצה להעביר ישר, בשביל זה השתדלתי לא לדבר על זה.

אלעזר שטרן: אבל אני כן אומר עוד הפעם, התשובה של משרד האוצר בעניין הזה לא מוצאת חן בעיני, אני יכול להקריא אותה, אני אמשיך להתעקש עליה גם בנושאים הבאים ואני חושב שכדאי שהם יבואו מוכנים לכאן עם תשובה לשאלה הזאת כיוון שעל פניו אלה נתונים שנמצאים.

יצחק כהן: אתה צודק.

יצחק כהן: בינתיים נתנגד ואחר כך יתנו תשובות.

אלעזר שטרן: איציק, אני לא צריך את העזרה שלך.

יצחק כהן: אני צריך את העזרה שלך.

ניסן סלומינסקי: טוב, רשמת את זה, תעביר את זה.

ניסן סלומינסקי: ואלעזר, אני מציע, אם באמת זה מטריד, ויכול להיות שזה מטריד, שווה להזמין את רשם העמותות.

יצחק כהן: הוא לא קשור, רשם העמותות, מה אתה רוצה ממנו?

ניסן סלומינסקי: הוא האיש שאמון על הבדיקה והוא גם צריך לדעת את כל הדברים האלה אם אנחנו רוצים באמת לברר על הנושא של העמותות.

אלעזר שטרן: היה פה דיון, שאלתי את השאלה הזו בדיון עם הבחור שבא לפה על סעיף 46 מהאוצר, את יהודה.

אלעזר שטרן: אני שאלתי את השאלה הזו.

אלעזר שטרן: אני לא מבין כאילו עכשיו - - -

ניסן סלומינסקי: הוא לא אחראי, הוא לא רשם העמותות.

אלעזר שטרן: לא אמרתי שהוא רשם העמותות.

ניסן סלומינסקי: הם לא בודקים את זה.

אלעזר שטרן: הוא מחויב לבדוק את זה.

אלעזר שטרן: אז אני אגיד לך שגם מתן סעיף 46 שם את אותה הגבלה, נכון?

אלעזר שטרן: אני לא טועה?

ניסן סלומינסקי: אם יש לו אישור תקין.

אלעזר שטרן: אבל זה הנוהל.

ניסן סלומינסקי: אבל זו בדיקה של רשם העמותות.

אלעזר שטרן: כן, הנוהל הוא של החשב הכללי שהוא קשור גם לזה.

<טמיר כהן: נכון, אלה שני דברים מתחברים.

אלעזר שטרן: אז מה המסקנה?

ניסן סלומינסקי: רשמנו שאתה תעביר את זה הלאה ויכול להיות שיום אחד "כשירחיב" אנחנו נקיים על זה דיון.

<אסף וסרצוג: התשובה היא שב-99% אין העברה לעמותות.

אלעזר שטרן: אני לא מבין למה דבר כזה, מה זה "כשירחיב"?

אלעזר שטרן: אם היו באים ואומרים לי: בדקנו, זה בסדר, למה עכשיו "כשירחיב"?

ניסן סלומינסקי: אין כאן עמותות שאתה מדבר עליהן, אתה נכנס לבקשה שמדברת על נניח 20 מיליון ואין כאן את הנושא של העמותות.

ניסן סלומינסקי: אולי ב"עיר ללא אלימות", שהוא אומר לך שלהערכתו כל הכסף הולך לפרויקט אבל אולי בשוליים לעמותות והוא לא יודע מזה.

ניסן סלומינסקי: לכן אני אומר, אתה נכנס פה לשאלה שהיא שאלה אמיתית כוללת ולהערכתי שאלה בכלל שלא קשורה דווקא לפה אז חבל להיתפס פה ובטח שלא לעצור את זה בכל הנושא של חיבור של הכבאות והדברים האחרים.

ניסן סלומינסקי: יכול להיות ששווה ליצור ישירות על כל נושא העמותות וכל מה שקורה שם.

ניסן סלומינסקי: דרך אגב, יכול להיות שזו אחת מהסיבות שהשר קצת מעכב חלק מ-46, אני מקווה שזה ולא סיבות אחרות, נגיד כך.

אלעזר שטרן: אני אמשיך להטריד קצת.

ניסן סלומינסקי: מאה אחוז, אבל לא הטרדה מהסוג שדיברת קודם.

<אסף וסרצוג: לגבי עמותות באופן כללי אני לא יודע לתת לך תשובות, לגבי הנושא הזה אני אבדוק.

אלעזר שטרן: יושב-ראש הוועדה שאל שאלה באשר לאפקטיביות של התהליך הזה, שאנחנו מקווים שאת זה המשרד בודק, אנחנו לא יודעים, נשמח לדעת את זה.

אלעזר שטרן: אני שואל שאלה, ולפחות עכשיו, גם כיוון שנגמר הזמן, כשאתה אומר "תבדוק" מה זה אומר, עד הדיון הבא?

<אסף וסרצוג: לא, לגבי השאלה על עמותות באופן כללי אני לא מכיר.

אלעזר שטרן: לא, בהקשר לעמותות בפרויקט הזה.

אלעזר שטרן: זה ברור לי.

<אסף וסרצוג: אני אבדוק האם מועברים כספים.

ניסן סלומינסקי: ותעביר לנו תשובה בכתב.

<אסף וסרצוג: אני אעביר לכם תשובה מסודרת.

<אסף וסרצוג: על פניו אבל אני אומר שוב, ב-99.9% לא מועברים כספים.

<אסף וסרצוג: הכספים מבוצעים או על ידי "עיר ללא אלימות", על ידי העובדים שלה, או מועברים לרשויות הזמניות כנגד ההתחשבנות מולן אבל אני אברר סופית ואחזיר תשובה.

יצחק כהן: אתה יכול להראות לנו איפה המקומות שהפרויקט הזה בוצע?

<אסף וסרצוג: נשאלה פה השאלה מהי הרשימה.

<אסף וסרצוג: זה, דרך אגב, קיים באתר של המשרד לביטחון פנים אבל אני אעביר רשימה מסודרת.

יצחק כהן: תראה לנו שהעיר הזו אין בה אלימות אחרי הפרויקט הזה.

<אסף וסרצוג: זה הרעיון.

ניסן סלומינסקי: מי בעד לאשר את פניה 75, 76 ירים את ידו, מי נגד?

ניסן סלומינסקי: מי נמנע?

ניסן סלומינסקי: בעד – 5

ניסן סלומינסקי: הבקשה אושרה.

ניסן סלומינסקי: הבקשה אושרה.

יצחק כהן: רביזיה, אני עושה רביזיה עד שתרצו את אלעזר.

יצחק כהן: אני במקומך היה שוקל להיפגע, מרחו אותך.

יצחק כהן: תשקול להיפגע.

מיכל בירן: איציק, אתה מלך הרביזיות ללא עוררין.

ניסן סלומינסקי: רבותי, פניה 77, 78.

<אסף וסרצוג: הפניה נועדה לתגבר את תקציב מתאם פעולות הממשלה בשטחים בסך של 2.1 מיליון שקלים.

<אסף וסרצוג: התקציב הולך: 800,000 ש"ח לטובת תקצוב של חמישה תקנים של יועצים משפטיים.

ניסן סלומינסקי: מה?

עליזה לביא: למה?

ניסן סלומינסקי: למה?

ניסן סלומינסקי: אנחנו גם לא מבינים למה יש שם את היועץ המשפטי הכולל אז חמישה?

<אסף וסרצוג: במינהל האזרחי כבר היום יש מספר יועצים, מדובר ביועצים - - -

יצחק כהן: מה התפקיד של היועצים האלה?

<אסף וסרצוג: יועצים משפטיים.

ניסן סלומינסקי: את התפקיד שלהם אני אומר לך אבל מספיק אחד כדי להגיד "לא, לא, לא".

ניסן סלומינסקי: מספיק אחד.

ניסן סלומינסקי: לא צריך חמישה.

יצחק כהן: כנראה שלא מספיק.

<אסף וסרצוג: אם תרצו אני אסביר.

קארין אלהרר: אנחנו רוצים.

אלעזר שטרן: תשמע איך זה עובד, הראשון אומר שיש עומס עבודה בייעוץ המשפטי, צריך עוד יועצים משפטיים.

ניסן סלומינסקי: אסף, מי זה היועץ המשפטי של איו"ש?

<אסף וסרצוג: אני לא זוכר מה שמו.

אורית סטרוק: אני אזכיר לך, דורון בן ברק.

יצחק כהן: רגע, בואו נשמע מה זה.

ניסן סלומינסקי: הוא מבקש חמישה יועצים משפטיים כשהוא לא יודע מי היועץ המשפטי בכלל.

<אסף וסרצוג: בואו תתנו לי שניה אחת, היועצים האלה כבר היום מתפקדים במינהל האזרחי.

ניסן סלומינסקי: מה?

ניסן סלומינסקי: מתפקדים למרות שלא אושר?

<אסף וסרצוג: אלה יועצים שקיימים והתקצוב שלהם השנה – בין משרד הביטחון ובין משרד האוצר היתה איזושהי מחלוקת, סוכם התקצוב.

ניסן סלומינסקי: רגע, תסביר לי מה זה השנה.

<אסף וסרצוג: הם מתוקצבים, הם קיימים.

אורית סטרוק: לא הבנתי, תאמין לי, לא הבנתי.

יצחק כהן: לא ייאמן, אני רואה, זה מחזה מדהים.

יצחק כהן: יש פה גוף שצריך יועצים משפטיים ואתם מתנגדים, אני לא מבין מה זה.

עליזה לביא: איציק, היום אתה ברוח קרב.

יצחק כהן: לא רוח קרב, אני לא מבין את זה, פתאום נדלקתם?

יצחק כהן: מה אתם רוצים, שתהיה הפקרות?

יצחק כהן: שימו יועצים משפטיים.

ניסן סלומינסקי: כן, כי ממה שאני שומע ממנו כל רגע זה משהו אחר, כל רגע עוד מגדיל את התמיהה.

ניסן סלומינסקי: קודם כל, למה צריכים חמישה?

עליזה לביא: למה לא מניין?

עליזה לביא: למה חמישה?

ניסן סלומינסקי: ובי"ת, הם כבר עובדים.

ניסן סלומינסקי: אנחנו עכשיו בסוף שנה, על מה אנחנו מדברים?

ניסן סלומינסקי: איך הם עבדו כל השנה?

ניסן סלומינסקי: מאיזה תקציב?

<אסף וסרצוג: אני אסביר, תנו לי דקה אחת ברציפות ואני אנסה להסביר, אם זה לא יספק אתכם אפשר תמיד לשאול עוד.

<אסף וסרצוג: מדובר ביועצים שכבר קיימים, היתה מחלוקת לגבי התקצוב ביניהם, סוכם שאנחנו נתקצב אותם באופן חד פעמי ב-2013 ולגבי ההמשך זה יידון בין המשרדים, כרגע אין סיכום.

ניסן סלומינסקי: לא הבנתי, אין להם תקציב והם עובדים עד עכשיו?

<אסף וסרצוג: זה לא שאין להם תקציב.

ניסן סלומינסקי: אלא?

ניסן סלומינסקי: איפה התקציב?

<אסף וסרצוג: התקציב פה, זאת ההעברה.

<אסף וסרצוג: ב-2013 יש להם תקציב, זה התקציב.

<אסף וסרצוג: הסיבה שזה לא בבסיס וזה חד פעמי היא מכיוון שהתקצוב הוא רק עד סוף השנה.

אורית סטרוק: איזה משרדים?

אורית סטרוק: אמרת שזה יידון בין המשרדים, בין איזה משרדים?

<אסף וסרצוג: הם אנשי צבא, הם אנשי קבע.

<אסף וסרצוג: זה פה בין משרד האוצר ומתאם פעולות הממשלה בשטחים.

אורית סטרוק: בין איזה שני משרדים זה צריך להידון?

<אסף וסרצוג: זה הסיכום בינינו לבינם, בין משרד האוצר למתאם פעולות הממשלה בשטחים.

ניסן סלומינסקי: כמה אתה מבקש?

<אסף וסרצוג: 2.1 מיליון.

ניסן סלומינסקי: לחלק לחמישה יועצים כמה זה?

<אסף וסרצוג: לא, 800 זה ליועצים.

<אסף וסרצוג: יש עוד הוצאות בתוך ה-2.1 מיליון האלה.

<אסף וסרצוג: 800 מתוכם זה ליועצים.

ניסן סלומינסקי: ככל שאנחנו שואלים יותר שאלות מתבררים עוד דברים שאנחנו לא - - -

<אסף וסרצוג: מה לא מובן?

סתיו שפיר: ניסן, אני רוצה לזכור ולנצור את המשפט האחרון שאמרת:

סתיו שפיר: ככל שאנחנו שואלים יותר שאלות מתבררים יותר דברים, אפשר לחזור על זה בתחילת כל ישיבה?

ניסן סלומינסקי: 2.1 מיליון לחלק לחמישה יועצים זה 400,000.

<אסף וסרצוג: אמרתי שמתוך ה-2.1 מיליון 800,000 הם ליועצים משפטיים.

אורית סטרוק: תחזור על החשבון שאמרת, אני לא הספקתי.

ניסן סלומינסקי: 2.1 מיליון שמבקשים פה, לפני שהוא אמר שזה רק חלק, בהתחלה הוא אמר שזה נועד לזה, לחלק לחמישה יועצים זה 425,000 לכל יועץ.

ניסן סלומינסקי: מכובד מאוד, כדאי ללכת לעבוד.

<אסף וסרצוג: לא אמרתי, אמרתי ש-800,000.

קארין אלהרר: לא, הוא אמר 800 מה-2 מיליון ליועצים.

<אסף וסרצוג: אני אמרתי 800,000.

יצחק כהן: הם לא שומעים את מה שאתה אומר, הם שומעים את עצמם.

יצחק כהן: הם לא שומעים אותך, אתה נגעת בנקודה אידיאולוגית שמאוד מפריעה להם.

ניסן סלומינסקי: איזה אידיאולוגית?

ניסן סלומינסקי: על מה אידיאולוגית?

יצחק כהן: לא יודע, שים לב איך אתם משתוללים, מה קרה?

<אסף וסרצוג: כמו שאמרתי, 800,000 הולכים לטובת זה, מעבר לכך יש עוד הוצאות.

ניסן סלומינסקי: חבר'ה, בואו נאמר ככה, אני מבקש שתבקש מדורון בן ברק, אם מדובר לגביו – שוב, אני לא רוצה להפיל בקשה, זה יידחה לשבוע הבא – שיואיל כבודו לבוא לפה לתת לנו תשובות מסודרות וטובות.

<אסף וסרצוג: אני אעביר את זה למינהל.

<אסף וסרצוג: חשוב לי רק לציין שיש פה עוד הוצאות שהן לאו דווקא היועצים המשפטיים.

יצחק כהן: אתה שם לב מה שקורה פה?

יצחק כהן: לא ייאמן.

יצחק כהן: תביא את זה להצבעה.

ניסן סלומינסקי: לא החליטו כאן שיש לי עוד יועץ.

יצחק כהן: אתה מוריד את זה מסדר היום?

יצחק כהן: שאני אבין.

ניסן סלומינסקי: כן.

יצחק כהן: אז אני רוצה רביזיה להחלטה שלך.

יצחק כהן: מותר לי, נכון, היועצת המשפטית?

ניסן סלומינסקי: מותר לך לבקש, זה כן.

ניסן סלומינסקי: פניה 79, 80.

<אסף וסרצוג: גם פה הפניה נועדה להעביר סך של 11,252 מיליוני ש"ח מהתקציב השוטף של המשרד לביטחון פנים לתקציב הפיתוח: כ-4 מיליון מתוכם לטובת הרחבת מתקן כליאה "קציעות", זה אסירים ביטחוניים, 250 מקומות כליאה נוספים; עוד כ-6 מיליון זה לטובת פיתוח מערכתHR למשטרה.

<אסף וסרצוג: מדובר בסיכום דו שנתי, שנה שעברה ניתנו 6 מיליון, השנה ניתנים ה-6 הנוספים, פיתוח מערכת לניהול משאבי אנוש מתקדמת יותר במשטרה, היום יש מערכת מאוד ישנה; ועוד כ-1.2 מיליון לטובת הרחבת תוכנית שיטור עירוני, בעצם פריסה במקומות שאליהם מתרחבת התוכנית.

<אסף וסרצוג: כמו כן, יש מספר שינויים בתוך הסעיף שעיקרם זה תקצוב של חיבור מערך הכבאות למערכת קשר "ניצן" כפי שציינתי מקודם.

<אסף וסרצוג: היו 10 מיליון בפניה הקודמת, כאן יש 54 מיליוני שקלים נוספים.

<אסף וסרצוג: בעתיד אמורים להגיע לוועדה - - -

ניסן סלומינסקי: תן לי להבין, 54 מיליון בנוסף ל-10 מיליון שאישרנו מקודם?

<אסף וסרצוג: נכון, שזה 64, ובנוסף אמורים להגיע לוועדה, בשאיפה, בהתאם לקצב ההתקדמות, 19 מיליון.

ניסן סלומינסקי: עד 106 מיליון?

<אסף וסרצוג: לא, סך הכול שנה שעברה הועברו 23, השנה עוד 83, נשאר לתקצב אחרי הפניה הזו עוד כ-19 מיליון, שבשאיפה יעברו בהמשך השנה בהתאם להתקדמות.

<אסף וסרצוג: אם לא זה יהיה בשנה הבאה.

ניסן סלומינסקי: סך כל הפרויקט זה 106 מיליון.

<אסף וסרצוג: 106 מיליון.

<אסף וסרצוג: שנה שעברה עברו 23, השנה עד עכשיו, יחד עם הפניה הזו, אתם מאשרים 64, עוד 19 זה בהתאם לקצב התקדמות, אנחנו מקווים שזה יהיה השנה.

יצחק כהן: אני מצדיע לרותם, המנכ"ל של המשרד.

<אסף וסרצוג: עושה את עבודתו נאמנה.

יצחק כהן: לא ייאמן.

סתיו שפיר: כמה שנים התוכנית הזאת קיימת?

סתיו שפיר: זה רק 3 שנים או שאנחנו מדברים על יותר?

<אסף וסרצוג: השאיפה היא שזה אמור להסתיים השנה או תחילת שנה הבאה ואז כבר הרשות תהיה מחוברת.

<אסף וסרצוג: כבר היום יש מספר יחידות קצה, 100 ומשהו יחידות קצה שמחוברות.

סתיו שפיר: מה אורך התוכנית מבחינת שנים של תקצוב?

<אסף וסרצוג: זה חד פעמי.

<אסף וסרצוג: אחרי שמסיימים לתקצב את ה-106 - - -

סתיו שפיר: שנה שעברה היה גם חד פעמי.

<אסף וסרצוג: היה 23, השנה עוד 83.

<אסף וסרצוג: ברגע שאת מסיימת לתקצב את החיבור הזה בעצם מה שנותר זה רק תפעול שוטף וזו עלות הרבה הרבה יותר נמוכה וכבר מתוקצבת בבסיס התקציב.

ניסן סלומינסקי: מי שבעד לאשר את פניה מס' 79, 80 ירים את ידו.

ניסן סלומינסקי: מי נגד?

ניסן סלומינסקי: בעד – 4

ניסן סלומינסקי: הבקשה אושרה.

ניסן סלומינסקי: הבקשה אושרה.

יצחק כהן: רביזיה.

ניסן סלומינסקי: בסדר.

ניסן סלומינסקי: פניה 81, פיתוח הנגב והגליל בתחומי פיתוח ותיירות במגזר הערבי.

<רועי אסף: יש לנו מספר פרויקטים שהמטרה בעצם היא לתת תקצוב לפרויקטים שכבר קיימים בשביל להתגבר על חסמים, לכן, זה לשאלתך מראש, לא היה בחוק התקציב.

<רועי אסף: יש פרויקט לסיעוד של אחיות בדואיות בדרום, אנחנו רוצים לתת 150,000 שקלים לטובת הפער של הסעות, האוכלוסייה מאוד ענייה ואיננה מסוגלת לעמוד בהוצאת ההוצאות, אנחנו מתקציב הרשות משלימים את הפער הזה לטובת הפרויקט.

<רועי אסף: יש אזור תעשייה מרחבי בשפרעם בעלות מאוד גדולה למדינה, אנחנו נתקלים בכל מיני חסמים שהם בתיאום המרחבי בין הרשויות, בין הרשות בשפרעם לשאר הרשויות ולכן אנחנו רוצים לממן פרויקטור שיוקדש רק לזה בעלות של 250,000 שקל.

יצחק כהן: להסעות?

<רועי אסף: לא, עברתי.

יצחק כהן: כמה הסעות, 150?

<רועי אסף: כן.

יצחק כהן: מעניין.

<רועי אסף: אנחנו מקבלים אישור של כל דבר מהכנסת.

ניסן סלומינסקי: הפניה הזו, כמה כסף היא סך הכול?

<רועי אסף: 1.65 מיליון.

<רועי אסף: יש שילוב אקדמאיים בהיי-טק אז זה עוד פעם נקודה ספציפית בצפון, יש איזשהו כשל וכשל שוק.

עפר שלח: במגזר הערבי?

<רועי אסף: במגזר הערבי.

<רועי אסף: כל מה שאני מדבר זה רק על המגזר הערבי.

יצחק כהן: אני רוצה שאורית תשמע, במגזר הערבי.

<רועי אסף: סך הכול זאת הפניה, על כל הפרויקטים האלה.

ניסן סלומינסקי: טוב, מי שבעד לאשר את פניה מס' 81 ירים את ידו, מי שמתנגד ירים את ידו.

ניסן סלומינסקי: בעד – 5

ניסן סלומינסקי: הבקשה אושרה.

אורית סטרוק: רגע, סליחה, 81?

ניסן סלומינסקי: זה אושר כבר.

ניסן סלומינסקי: את בעד?

אורית סטרוק: לא, אני לא בעד.

אורית סטרוק: אני רוצה לשאול שאלה.

ניסן סלומינסקי: אבל כבר הצבענו.

אורית סטרוק: איך הצבענו?

אורית סטרוק: אני לא הצבעתי.

יצחק כהן: תעשי רביזיה, אורית.

ניסן סלומינסקי: את לא הצבעת אבל כולם הצביעו.

<רועי אסף: אפילו האופוזיציה תמכה.

אורית סטרוק: אני יכולה לשאול במקום זה ותעשה את ההצבעה עוד הפעם?

ניסן סלומינסקי: רק לשאול אותו.

ניסן סלומינסקי: תשאלי אותו מעבר להצבעה, ההצעה אושרה.

אורית סטרוק: לא, לא ההצבעה אושרה.

ניסן סלומינסקי: אני לא יכול להצביע עוד הפעם, זה כבר אושר.

אורית סטרוק: אבל לא הצבעתי, ניסן.

ניסן סלומינסקי: מאיפה ידענו?

ניסן סלומינסקי: עשינו הצבעה, הוא קרא לך אפילו, שאל אותך.

ניסן סלומינסקי: אפילו יצחק נתן לך התרעה והערה וכו'.

<רועי אסף: יש אגב נושא נוסף, אני לא יודע אם העברת תקן בין המשרדים זה באותה פניה.

אורית סטרוק: הבנתי שהייתם אמורים להעביר תקציבים לטובת שירותי מד"א באזורי יהודה ושומרון וזה נתקע.

<רועי אסף: לא, אין דבר כזה.

<רועי אסף: אין דבר כזה.

אורית סטרוק: אתה לא מכיר דבר כזה.

<רועי אסף: זה לא שאני לא מכיר, אין.

ניסן סלומינסקי: אוקיי, פניה מספר 83, 84.

<נעה היימן: הפניה נועדה להעברת 7.99 מיליון ש"ח ממשרד הכלכלה למשרד החינוך לצורך תקצוב תוכנית ייעודית לחינוך טכנולוגי במגזר הערבי.

<נעה היימן: התוכנית היא תוכנית לימודים של ליווי שוטף והכוון תעסוקתי תוך כדי הלימודים.

<נעה היימן: היא כוללת תקצוב כיתות מצוינות מדעי טכנולוגי, פתיחת מגמות חדשות ושדרוג מגמות קיימות.

יצחק כהן: הם לא חרדים, אפשר.

ניסן סלומינסקי: יש לי שאלה, זה דבר חשוב מאוד כי היום חינוך טכנולוגי מאוד חשוב, הוא יכול באמת לתת פתרון כי איבדנו אותו כבר, השאלה היא אם עושים את אותו דבר גם במגזר היהודי.

ניסן סלומינסקי: בערבי עכשיו היא מאשרת, השאלה אם גם עושים את זה במגזר היהודי, מדרבנים וממריצים ותומכים בחינוך הטכנולוגי.

<נעה היימן: יש היום ועדה שמוביל אותה שר החינוך לבחינת החינוך הטכנולוגי.

ניסן סלומינסקי: את זה אני יודע, השאלה היא מה יוצא מזה.

<נעה היימן: אז הנושא נמצא בבחינה בהיבט המדיניות שלה.

ראובן ריבלין: אלה אזרחי ישראל.

ראובן ריבלין: מה אתה חושב, שלא נותנים ליהודים חינוך טכנולוגי?

ניסן סלומינסקי: השאלה אם תומכים.

ראובן ריבלין: השאלה היא שאלה לא נכונה.

ראובן ריבלין: הרב יצחק אומר: אם זה לא חרדים אפשר לתת.

ראובן ריבלין: הוא לא מדבר אמת.

ראובן ריבלין: לא צריך לשאול האם אנחנו נותנים לערבים ולא נותנים ליהודים.

ניסן סלומינסקי: לא, לא שאלתי את זה, זו לא השאלה.

ראובן ריבלין: אנחנו מדינה יהודית ודמוקרטית, זאת אומרת, אנחנו יכולים להיות ולדרוש את אדמתנו ואת מולדתנו רק אם נדאג לזה שהיא תהיה דמוקרטית.

ראובן ריבלין: זו שאלה לא טובה.

יצחק כהן: רובי, גם לחרדים?

ראובן ריבלין: בלי כל ספק.

יצחק כהן: אז תגיד להם.

יצחק כהן: לא להם, תגיד ליאיר לפיד, החרדים אצלו לא במסגרת.

ניסן סלומינסקי: נעה, אני שואל שוב, אני לא יודע איך רובי הגיע לזה.

ניסן סלומינסקי: אני בתוך העניין אז לכן אני שואל, הנושא הטכנולוגי הוא נושא מרכזי, איבדנו אותו כבר הרבה שנים ועכשיו יש מגמה לחזור אליו.

ניסן סלומינסקי: אגב זה שאנחנו עושים העברה אז אני כבר מנצל את ההזדמנות להשתמש בידע שלה ואני שואל האם יש גם טיפול בשאר הדברים כי אני יודע שיש ועדה, וברגע שמקימים ועדה אז אני תמיד בחרדה.

ניסן סלומינסקי: ועדה וחרדה זה אפילו מצטלצל טוב.

ניסן סלומינסקי: היא יכולה לשבת ולדון, השאלה אם הוועדה הזאת מתקדמת.

<נעה היימן: הנושא של חינוך טכנולוגי יש בו עניין עקרוני של החלטת מדיניות האם לחזור לחינוך הטכנולוגי, איך אנחנו לומדים משגיאות העבר.

<נעה היימן: הוועדה צריכה להתכנס ולבחון את הנושא בכובד ראש כדי להחליט האם הולכים ותומכים במהלך הזה כי הוא לא מהלך ברור מאליו ויש הרבה ביקורת נגד החזרה אליו אז אני לא יודעת להתחייב שהוועדה תוציא מסקנות כאלה או אחרת, היא בדיוק יושבת וחושבת על הדברים האלה.

ניסן סלומינסקי: זה נמצא בכלכלה או באוצר?

<נעה היימן: יש שני סוגים של חינוך טכנולוגי: יש את בתי הספר הטכנולוגיים שמי שתומך בהם ומפעיל אותם הוא משרד הכלכלה, ויש בתי ספר שמשרד החינוך מפעיל בעיקר על ידי מגמות כמו הנדסת תוכנה, הנדסת אלקטרוניקה, מחשבים וביוטכנולוגיה.

ניסן סלומינסקי: ופה את מדברת בחלק של החינוך.

<נעה היימן: זה כסף שעובר ממשרד הכלכלה למשרד החינוך לטובת תקצוב חינוך טכנולוגי בבתי הספר של משרד החינוך.

עליזה לביא: אני רק רוצה להרחיב כי זה נושא שאני מטפלת בו.

עליזה לביא: מה שקורה בחינוך הערבי – ואני רוצה לחזק את השאלה שלך, אנחנו צריכים להעצים את זה במגזר היהודי וללמוד – למעשה יש הכוונה בבית הספר התיכון לבנות, כי אין עדיין מספיק מודלים לחיקוי לנושאים הללו ולתחומים, ובתוך מערכת החינוך בית הספר מהווה את האבחנה ואת ההכוונה.

עליזה לביא: בבתי הספר הערביים אנחנו רואים תוצאות בשטח, ביהודי זה לא קיים וכדאי מאוד שנאמץ את זה, בטח בקרב בנות.

ראובן ריבלין: טוב שנאמץ את זה לכל אזרחי ישראל.

ראובן ריבלין: אין שאלה שמדינתנו היא מדינת העם היהודי אבל היא דמוקרטית, חבל על הזמן.

ניסן סלומינסקי: ודאי, ודאי.

ניסן סלומינסקי: מי שבעד לאשר את פניה מס' 83, 84 ירים את ידו, מי שנגד ירים את ידו.

ניסן סלומינסקי: בעד – 5

ניסן סלומינסקי: הבקשה אושרה.

ניסן סלומינסקי: אושר.

ניסן סלומינסקי: רביזיה.

ניסן סלומינסקי: תסמנו שש"ס נגד הערבים.

יצחק כהן: ש"ס בעד החרדים.

ניסן סלומינסקי: יש לנו עוד שתי פניות אני חושב.

ניסן סלומינסקי: פניה מס' 89.

<אילן בכר: מדובר על פיתוח טכנולוגיות המקטינות את השימוש בנפט בתחבורה, פרויקטי חלוץ.

<אילן בכר: זה מתוקף החלטת הממשלה משנים קודמות.

קארין אלהרר: למה עד עכשיו החלטת הממשלה הזאת לא יושמה?

קארין אלהרר: זו החלטת ממשלה ממתי?

<אילן בכר: 2011.

קארין אלהרר: למה עד עכשיו היא לא יושמה?

<אילן בכר: היא מיושמת.

קארין אלהרר: היא מיושמת?

<אילן בכר: כן, היא מיושמת.

<אילן בכר: היא מיושמת, עושים שם דברים מופלאים, מערכת הפקת דלק כתוצאה מפירוק CO2, דברים מדהימים.

סתיו שפיר: מי אלה החברות שמקבלות את המענק?

<אילן בכר: יוצאים בקול קורא, כל מיני חברות היי-טק, חברות שמתעסקות בנושא הזה.

סתיו שפיר: בכמה חברות מדובר?

<אילן בכר: תלוי בתקציב, מגישים כ-30-40, אנחנו נותנים ל-4-5 חברות.

סתיו שפיר: אתה יכול להגיד איזה?

ניסן סלומינסקי: מה זה נושא של העסקת סטודנטים?

<אילן בכר: בנוגע להעסקת סטודנטים, נוצר לנו איזשהו גירעון מסוים מהתכנון התקציבי, היינו צריכים להסיט 50,000 שקל להעסקת סטודנטים.

ניסן סלומינסקי: מי זה אנחנו?

<אילן בכר: משרד האנרגיה והמים

בועז טופורובסקי: העסקת סטודנטים איפה?

<אילן בכר: במשרד האנרגיה והמים.

סתיו שפיר: זה ירד מהוצאות רכב, זה לא מהעסקת סטודנטים.

ניסן סלומינסקי: מהוצאות רכב לטובת העסקה.

<אילן בכר: נכון, הסטנו 50,000 שקל מהוצאות רכב להעסקת סטודנטים.

סתיו שפיר: על מה אנחנו מדברים פה?

סתיו שפיר: מה זה הייעוץ לסקרים?

<אילן בכר: בסך של?

יצחק כהן: 1.3 מיליון, סעיף 3.

<אילן בכר: מדובר פה על העברה של תקציב להרשאה להתחייב לטובת המדען אצלנו, בדיוק לנושאים של פרויקטי חלוץ עם מו"פ תשתיתי.

סתיו שפיר: זה לא היה ידוע במועד הגשת התקציב?

<אילן בכר: זה במסגרת התקציב שקיבלנו בתחילת השנה.

יצחק כהן: שכנע אותי.

ניסן סלומינסקי: רבותי, מי שבעד לאשר פניה מס' 89 ירים את ידו, מי נגד?

ניסן סלומינסקי: בעד – פה אחד הבקשה אושרה.

ניסן סלומינסקי: אושר.

מיכל בירן: שימו לב, איציק הצביע בעד.

ראובן ריבלין: אז אני מציע גם שלגבי הנושא של המגזר הערבי תסיר את התנגדותך כדי לא להראות שזה כאילו רק נגדם.

יצחק כהן: אני לא מתנגד, אני בעד החרדים.

ראובן ריבלין: את הרביזיה.

ניסן סלומינסקי: פניה מס' 92 של החינוך.

<נעה היימן: הפניה נועדה להעביר את הסכומים שמיד אני אפרט בין משרדי החינוך והביטחון.

<נעה היימן: אנחנו מעבירים כאן 2 מיליון ש"ח ממשרד הביטחון למשרד החינוך עבור השלמת בגרויות לחיילים.

<נעה היימן: זה פרויקט משותף של הצבא ושל משרד החינוך.

ניסן סלומינסקי: הלאה.

<נעה היימן: עוד 2 מיליון שעוברים ממשרד החינוך למשרד הביטחון עבור חומרי לימוד לשעת חירום.

יצחק כהן: מה זה?

יצחק כהן: חוברות של פופאי?

<נעה היימן: מדי שנה עוברים מורי ישראל הכשרות על ידי פיקוד העורף וגם חלק מהתלמידים זוכים בהכשרות על שעת חירום, מה עושים בה וכו'.

<נעה היימן: כחלק ממערכי השיעור האלה פיקוד העורף - - -

סתיו שפיר: אבל זה קורה כל שנה.

<נעה היימן: זו תוכנית יחסית חדשה.

סתיו שפיר: ממתי?

<נעה היימן: מלפני שנה.

סתיו שפיר: ולמה היא לא נמצאת בבסיס התקציב?

סתיו שפיר: היא נמצאת בבסיס התקציב?

סתיו שפיר: חלקים אחרים ממנה?

סתיו שפיר: זו תוספת?

<נעה היימן: חלקים אחרים שלה וזו תוספת.

סתיו שפיר: באיזה סדר גודל?

<נעה היימן: התוספת היא של 2 מיליון.

סתיו שפיר: לא, החלקים שכבר נמצאים.

<נעה היימן: אני לא יודעת לספר על החלק שנמצא במשרד הביטחון, החלק של משרד החינוך בדבר הוא כמה עשרות מיליונים.

סתיו שפיר: ולמה צריך השנה תוספת?

<נעה היימן: בשביל להדפיס את החוברות.

סתיו שפיר: שזה לא כלול בבסיס התקציב עצמו, הדפסה של חוברות?

<נעה היימן: זה, לא נכלל השנה.

ניסן סלומינסקי: סעיף 2 זה חצי מיליון.

<נעה היימן: זה חצי מיליון השלמה עבור מכינות קדם צבאיות.

יצחק כהן: כל המכינות, כל החצי מיליון?

יצחק כהן: זה נראה לי משהו מצחיק.

יצחק כהן: זו מכינה אחת או כולן?

<נעה היימן: זו השלמה.

<נעה היימן: סך התקציב של המכינות הקדם צבאיות, ההשתתפות של משרד הביטחון במשרד החינוך היא 28 מיליון ש"ח.

ניסן סלומינסקי: זה על פי חוק, שם יש להם חוק נפרד.

<נעה היימן: התוכנית היתה אמורה לעמוד על 28.5, נעשתה בתקציב טעות, 28, אנחנו משנים את הסכום.

יצחק כהן: אפשר לקבל את הרשימה של המכינות הקדם צבאיות?

<נעה היימן: אני יכולה להעביר לך.

ניסן סלומינסקי: תעבירי לוועדה בבקשה.

סתיו שפיר: תוכנית הלימוד למצבי חירום לא נמצאת תחת משרד החינוך?

<נעה היימן: היא באחריות משותפת של משרד החינוך ומשרד הביטחון, לכל משרד יש חלק.

<נעה היימן: ההכשרות אמורות להיעשות על ידי פיקוד העורף, משרד החינוך אחראי אחרי זה להעביר חלק ממערכי השיעור, המשרד לביטחון אחראי על הדפסת החומרים.

<נעה היימן: יש היום שיתוף פעולה בין שני המשרדים.

יצחק כהן: זה כפל תקציבים.

ניסן סלומינסקי: המכינות לא, זה חוק נפרד, הם לא קשורים לתקנה בכלל, מה קרה לך?

ניסן סלומינסקי: מכינות זה חוק פרד, הן לא בתקנה של לומדי התורה.

יצחק כהן: גם וגם וגם וגם, "וגם חרבונא זכור לטוב".

ראובן ריבלין: זה לא כפל תקציבי, זו תוספת תקציבית.

אורית סטרוק: אני רוצה לשאול אותה, מה קורה עם 13 מיליון ש"ח שהיו צריכים לעבור ממשרד הביטחון למשרד החינוך לצורך החזקת תלמידי ישיבות הסדר שנמצאים בשל"ת?

<נעה היימן: לא הגיע אלי, אני לא מכירה את זה.

ניסן סלומינסקי: אין לזה קשר.

אורית סטרוק: יש לזה קשר, זה משרד הביטחון ומשרד החינוך, ודאי שיש לזה קשר.

ניסן סלומינסקי: זה לא זה.

ניסן סלומינסקי: נשארה שם יתרה להערכתי של 7 מיליון, קיבלו 15 ויש עוד 7, זה יחד 22 מיליון ואנחנו עכשיו עובדים כדי שתהיה העברה של ה-7 מיליון הנוספים.

אורית סטרוק: 13 מיליון צריך לעבור, לא 7.

יצחק כהן: סליחה, מה זה ה-22 מיליון האלה?

ניסן סלומינסקי: זה לא קשור להעברה, מה זה שייך?

יצחק כהן: מה, זה סוד?

יצחק כהן: סוד מדינה?

יצחק כהן: אורית, מה זה ה-22 מיליון האלה?

אורית סטרוק: לא אמרתי 22, אמרתי 13.

ניסן סלומינסקי: 7 אני אמרתי, אבל בואו נפריד.

ניסן סלומינסקי: מי בעד?

יצחק כהן: מה, זה סודי?

ניסן סלומינסקי: לא, מה זה קשור?

ניסן סלומינסקי: מי שבעד פניה מס' 92 ירים את ידו.

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – 6

ניסן סלומינסקי: הבקשה אושרה.

ניסן סלומינסקי: ההעברה אושרה.

אורית סטרוק: אני מגישה רביזיה.

יצחק כהן: עד שאני אדע מה זה ה-22 מיליון האלה אני עושה רביזיה.

יצחק כהן: 13 ועוד 7 זה 20.

אורית סטרוק: אני מגישה על זה רביזיה.

ניסן סלומינסקי: על זה?

יצחק כהן: אני מבקש רביזיה.

ניסן סלומינסקי: בסדר, מחר ידונו כל הרביזיות.

יצחק כהן: אני רוצה לקבל תשובה על מה דיברתם, מה זה הדבר הזה.

ניסן סלומינסקי: מה זה קשור?

ניסן סלומינסקי: אני אסביר לך בנפרד אם אתה רוצה.

יצחק כהן: תסביר לוועדה, זה לפרוטוקול, תסביר לוועדה מה זה הסעיף שאורית דיברה עליו.

ניסן סלומינסקי: מה זה קשור להעברות האלה עכשיו?

יצחק כהן: אתה לא רוצה להגיד אל תגיד, אני אשיג את זה, אל תדאג.

ניסן סלומינסקי: אמרתי שאני אגיד לך בנפרד, מה זה שייך?

יצחק כהן: לא, תגיד לפרוטוקול, למה בנפרד?

ניסן סלומינסקי: טוב, רבותי, מחר בשעות 09:00-10:00 יהיו המשך ההעברות הכספיות שלא הספקנו היום וכמובן הרביזיות גם.

ניסן סלומינסקי: אני מתנצל בפני אלה שהגיעו ולא עסקנו בכך, אמרנו שב-14:00 נסיים ואנחנו מוכרחים לסיים.

ניסן סלומינסקי: הישיבה נעולה.